Il-Kunsill illum adotta direttiva riveduta dwar ir-rendiment tal-bini fl-użu tal-enerġija, biex b'hekk ikkompleta l-istadju finali fil-proċedura leġislattiva. Id-direttiva ttejjeb l-effiċjenza fl-użu tal-enerġija fil-bini u tħeġġeġ ir-rinnovazzjoni tal-bini . Id-dekarbonizzazzjoni tal-istokk ferm ineffiċjenti tal-bini Ewropew eżistenti hija waħda mill-miri fit-tul tagħha. Hija tippromwovi xogħol ta' rinnovazzjoni kosteffettiv, tintroduċi indikatur ta' intelliġenza għall-bini, tissimplifika l-ispezzjonijiet tas-sistemi tat-tisħin u tal-arja kondizzjonata u tippromwovi l-elettromobbiltà billi tistabbilixxi qafas għall-ispazji għall-parkeġġ għal vetturi elettriċi. Ninsab kuntenta ħafna li llum il-ministri taw l-approvazzjoni tagħhom għad-direttiva dwar ir-rendiment tal-bini fl-użu tal-enerġija. It-titjib tal-effiċjenza fl-użu tal-enerġija tal-bini huwa mod mill-aktar kosteffettiv biex tittejjeb il-kwalità tal-ħajja għalina lkoll. Dan jgħin biex nersqu lejn ekonomija b'livell baxx ta' emissjonijiet ta' karbonju, li min-naħa tagħha tiġġenera tkabbir ekonomiku, issaħħaħ l-investiment u toħloq l-impjiegi. Temenuzhka Petkova, Ministru għall-Enerġija tar-Repubblika tal-Bulgarija Sfond u passi li jmiss Ir-reviżjoni tad-direttiva dwar ir-rendiment tal-bini fl-użu tal-enerġija temenda d-Direttiva 2010/31/UE u tikkomplementa l-miżuri skont id-direttiva dwar l-effiċjenza enerġetika kif ukoll il-leġislazzjoni tal-UE dwar l-effiċjenza enerġetika tal-prodotti. Hija parti mill- Pakkett dwar l-Enerġija Nadifa ppreżentat mill-Kummissjoni fit-30 ta' Novembru 2016. Il-Kunsill qabel fuq pożizzjoni ta' negozjar dwar id-direttiva f'Ġunju 2017. In-negozjati bejn il-Presidenza Estonjana u l-Parlament Ewropew wasslu għal qbil proviżorju fid-19 ta' Diċembru 2017 li ġie kkonfermat mill-ambaxxaturi tal-UE fil-31 ta' Jannar 2018. Wara l-approvazzjoni formali tal-lum tar-regolament mill-Kunsill, li huwa l-aħħar pass fil-proċess leġislattiv, id-direttiva ser tiġi ppubblikata fil-Ġurnal Uffiċjali tal-UE, u ser tidħol fis-seħħ għoxrin jum wara dan. Il-perjodu ta' traspożizzjoni għal din il-leġislazzjoni huwa ta' 20 xahar. Dikjarazzjonijiet għall-minuti tal-Kunsill Bini effiċjenti fl-użu tal-enerġija: L-ambaxxaturi tal-UE japprovaw il-qbil (stqarrija għall-istampa, 31/01/2018) Bini effiċjenti fl-enerġija - Il-Presidenza tilħaq ftehim proviżorju mal-Parlament Ewropew (stqarrija għall-istampa, 19/12/2017) Ara l-paġna tal-laqgħa